IZVEDBENA UREDBA KOMISIJE (EU) 2022/1659

z dne 27. septembra 2022

o enakovrednih zahtevah za vnos plodov Citrus sinensis Pers. s poreklom iz Izraela v Unijo zaradi tveganja, povezanega s škodljivim organizmom Thaumatotibia leucotreta

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2016/2031 Evropskega parlamenta in Sveta z dne 26. oktobra 2016 o ukrepih varstva pred škodljivimi organizmi rastlin, spremembi uredb (EU) št. 228/2013, (EU) št. 652/2014 in (EU) št. 1143/2014 Evropskega parlamenta in Sveta ter razveljavitvi direktiv Sveta 69/464/EGS, 74/647/EGS, 93/85/EGS, 98/57/ES, 2000/29/ES, 2006/91/ES in 2007/33/ES (1) ter zlasti člena 41(3), drugi pododstavek, in člena 44(1) Uredbe,

ob upoštevanju naslednjega:

(1) Izvedbena uredba Komisije (EU) 2019/2072 (2) v delu A Priloge II določa seznam karantenskih škodljivih organizmov za Unijo, za katere ni znano, da bi bili navzoči na ozemlju Unije. Njen namen je preprečiti vstop takih karantenskih škodljivih organizmov na ozemlje Unije ter njihovo naselitev in širjenje na njem, zato v Prilogi VII določa posebne zahteve za vnos nekaterih rastlin, rastlinskih proizvodov in drugih predmetov na ozemlje Unije.

(2) Thaumatotibia leucotreta (Meyrick) (v nadaljnjem besedilu: zadevni škodljivi organizem) je v delu A Priloge II k Izvedbeni uredbi (EU) 2019/2072 naveden kot karantenski škodljivi organizem za Unijo, za katerega ni znano, da bi bil navzoč na ozemlju Unije. V Prilogi k Delegirani uredbi Komisije (EU) 2019/1702 (3) je naveden tudi kot prednostni škodljivi organizem.

(3) Za zaščito ozemlja Unije pred zadevnim škodljivim organizmom veljajo posebne zahteve glede vnosa več plodov na ozemlje Unije. Za plodove Citrus sinensis Pers. (v nadaljnjem besedilu: opredeljeni plodovi) so navedene posebne zahteve določene v točki 62.1(d) Priloge VII k Izvedbeni uredbi (EU) 2019/2072, ki omogoča sistemski pristop z uporabo posebnih režimov hladnega tretiranja.

(4) Izrael je Komisijo zaprosil, naj njegov sistemski pristop za opredeljene plodove prizna kot enakovrednega posebnim zahtevam iz točke 62.1(d) Priloge VII k Izvedbeni uredbi (EU) 2019/2072.

(5) Navedeni sistemski pristop, ki se uporablja za opredeljene plodove, vključuje izpolnjevanje zahtev glede spremljanja in obvladovanja zadevnega škodljivega organizma, sprejetih v enotah pridelave, pregled opredeljenih plodov v enoti pridelave in v obratu za pakiranje, izpolnjevanje zahtev glede sledljivosti in uradni pregled pred izvozom. Zajema kritične točke inšpekcijskega postopka na poljih, v obratih za pakiranje in pred izvozom, na podlagi katerih se izvoz opredeljenih plodov začasno ustavi ali prepove, kadar ustrezni pragovi niso doseženi.

(6) Evropska agencija za varnost hrane (v nadaljnjem besedilu: Agencija) je izvedla oceno tveganja blaga za plodove Citrus spp., uvožene iz Izraela (4). Navedena ocena se je nanašala na verjetnost odsotnosti zadevnega škodljivega organizma. Predložena so bila tudi priporočila o tem, kako izboljšati izraelski sistemski pristop. Izrael je ta priporočila upošteval in prilagodil svoj sistemski pristop.

(7) Glede na rezultate ocene tveganja, ki jo je izvedla Agencija, in dosledno skladnost opredeljenih plodov s pravom Unije je prilagojen sistemski pristop Izraela upravičeno sprejeti kot enakovrednega posebnim zahtevam iz točke 62.1(d) Priloge VII k Izvedbeni uredbi (EU) 2019/2072.

(8) Da bi bile motnje v trgovini čim manjše, bi morala ta uredba začeti veljati tretji dan po objavi.

(9) Ta uredba bi se morala uporabljati do 31. maja 2025, da se omogoči njen pregled.

(10) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Opredelitev pojmov V tej uredbi se uporabljajo naslednje opredelitve pojmov: (1) „zadevni škodljivi organizem“ pomeni Thaumatotibia leucotreta (Meyrick); (2) „opredeljeni plodovi“ pomenijo plodove Citrus sinensis Pers.

Člen 2 Enakovredne zahteve Zahteve za vnos opredeljenih plodov s poreklom iz Izraela na ozemlje Unije iz Priloge k tej izvedbeni uredbi se štejejo za enakovredne zahtevam iz točke 62.1(d) Priloge VII k Izvedbeni uredbi (EU) 2019/2072.

Člen 3 Fitosanitarno spričevalo Kadar se opredeljeni plodovi s poreklom iz Izraela vnesejo na ozemlje Unije na podlagi enakovrednih zahtev iz člena 2, se jim priloži fitosanitarno spričevalo, v katerem so navedene: (a) oznake enot pridelave ter (b) v rubriki „Dopolnilna izjava“ naslednja izjava: „Pošiljka je v skladu z Izvedbeno uredbo Komisije (EU) 2022/1659.“.

Člen 4 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Uporablja se do 31. maja 2025.

Ta uredba je v celoti zavezujoča in se neposredno uporablja v vseh državah članicah. V Bruslju, 27. septembra 2022 Za Komisijo predsednica Ursula VON DER LEYEN

(1) UL L 317, 23.11.2016, str. 4.

(2) Izvedbena uredba Komisije (EU) 2019/2072 z dne 28. novembra 2019 o določitvi enotnih pogojev za izvajanje Uredbe (EU) 2016/2031 Evropskega parlamenta in Sveta, kar zadeva ukrepe varstva pred škodljivimi organizmi rastlin, ter razveljavitvi Uredbe Komisije (ES) št. 690/2008 in spremembi Izvedbene uredbe Komisije (EU) 2018/2019 (UL L 319, 10.12.2019, str. 1).

(3) Delegirana uredba Komisije (EU) 2019/1702 z dne 1. avgusta 2019 o dopolnitvi Uredbe (EU) 2016/2031 Evropskega parlamenta in Sveta z vzpostavitvijo seznama prednostnih škodljivih organizmov (UL L 260, 11.10.2019, str. 8).

(4) Scientific Opinion on the commodity risk assessment of Citrus L. fruits from Israel from Israel for Thaumatotibia leucotreta under a system approach (Znanstveno mnenje o oceni tveganja blaga za plodove Citrus L. iz Izraela za Thaumatotibia leucotreta v okviru sistemskega pristopa). EFSA Journal 2021; 19(3):6427, 36 str. https://doi.org/10.2903/j.efsa.2021, 6427.